গুরুতর আহত, রক্তাক্ত ছাত্রকে পড়ে থাকতে দেখেও জাগল না বিবেক! 
 ট্রেন লাইনের পাশে ওই ছাত্রকে দেখেও নির্লিপ্ত রইলেন পথচলতি মানুষ এবং উর্দিধারী পুলিশ। বেশ কিছুক্ষণ পর ট্যাংরার ১২ বছরের স্কুলছাত্র মহম্মদ ইলিয়াস খানকে হাসপাতালে নিয়ে যাওয়া হলেও তাঁকে বাঁচানো যায়নি। 
ট্যাংরার কিলখানার বাসিন্দা ইলিয়াস এম কে জুবিলি ইন্সটিটিউশনের সপ্তম শ্রেণির ছাত্র। শনিবার সকালে স্কুলে যাওয়ার জন্য বাড়ি থেকে বেরোয় সে। সকাল সাড়ে ১০টা নাগাদ শিয়ালদহ স্টেশনের কিছুটা আগে একটি ওভারব্রিজের নীচে দুই ট্রেন লাইনের মাঝে তাকে আহত অবস্থায় পড়ে থাকতে দেখা যায়। তখন অবশ্য ইলিয়াসের পরিচয় জানা যায়নি। বেলা ১১টা নাগাদ ডায়মন্ড হারবার লোকালে শিয়ালদহ আসার পথে ওই বালককে দেখে চলন্ত ট্রেন থেকে নেমে পড়েন দক্ষিণ ২৪ পরগনার কুলপির প্রাথমিক স্কুলের শিক্ষক মইদুল ইসলাম। 
আহত ছাত্রটিকে হাসপাতালে নিয়ে যাওয়ার জন্য তিনি লোক জড়ো করার চেষ্টা করেন। মইদুলের কথায়, ‘‘ছেলেটির মাথা থেকে রক্ত বেরোচ্ছিল। লাইনের দু’দিক দিয়ে নির্বিকারচিত্তে হেঁটে যাচ্ছিলেন অনেকে। কেউ তার দিকে ফিরে তাকাননি।’’ মইদুলের অভিযোগ, ঘটনাস্থল থেকে জিআরপি থানা খুব কাছে হলেও একজন পুলিশকর্মীও ছেলেটিকে উদ্ধার করতে আসেননি।


জিআরপি’র প্রতিক্রিয়া পাওয়ার জন্য শিয়ালদহ ডিভিশনের রেল পুলিশ সুপার সব্যসাচী রমণ মিশ্রকে ফোন করা হলে তিনি বলেন, ‘‘আমাদের কাছে দুর্ঘটনার কোনও খবর ছিল না। কেউ কোনও অভিযোগও জানাননি। গাফিলতির অভিযোগ পেলে তদন্ত হবে।’’
মইদুলের সংযোজন, ‘‘স্থানীয় কিছু যুবক এবং কুলদীপ নামে এক আরপিএফ কর্মী ওই সময় ঘটনাস্থলের কাছে ছিলেন। তাঁরা আমার ডাকে সাড়া দিয়ে ছাত্রটিকে উদ্ধার করতে এগিয়ে আসেন।’’ ইলিয়াসের মাথায় কাপড় বেঁধে রক্তক্ষরণ বন্ধ করার চেষ্টা করা হয়। পরে একটি অটোয় ন্যাশনাল মেডিক্যাল কলেজে নিয়ে যাওয়া হয় তাকে। সেখানেই বেলা ১টা ১০ নাগাদ ইলিয়াসের মৃত্যু হয়। মইদুলের আক্ষেপ, ‘‘দুর্ঘটনার পরই ছাত্রটিকে হাসপাতালে আনা গেলে হয়তো তার মৃত্যু হতো না।’’
ইলিয়াসের স্কুলব্যাগ ঘেঁটে তার বাবা, পেশায় ঠিকা শ্রমিক আসলাম খানের মোবাইল নম্বর পাওয়া যায়। তাঁকে খবর দেওয়া হলে তিনি এবং তাঁর মেয়ে সায়রা হাসপাতালে যান। সায়েরার আক্ষেপ, ‘‘আমার ভাইকে চোখের সামনে মরতে দেখেও কেউ এগিয়ে এল না।’’ 
কুলদীপ বলেন, ‘‘যেখানে ছেলেটি আহত অবস্থায় পড়েছিল সেখানে জিআরপি’র কেউ যায়নি। আমি কাজে আসার সময় জটলা দেখে সেখানে যাই। হাসপাতালে নিয়ে গিয়েও ছেলেটিকে বাঁচাতে পারলাম না। আগে নিয়ে গেলে হয়তো বেঁচে যেত।’’